Kraj (Česko-Slovensko, 1948 – 1960)

Kraj bola najväčšia územnosprávna jednotka v Česko-Slovensku v rokoch 1948 až 1960. Bola predchodcom krajskej správy z roku 1960 – pozri kraj (1960 – 1990).

Vznik a zánik 
19 krajov (z toho 13 v Česku a 6 na Slovensku) bolo v Česko-Slovensku zriadených podľa Ústavy 9. mája, ústavného zákona č. 150/1948 Zb. a zákona č. 280/1948 Zb. (posledný z 21. decembra 1948). K 24. decembru 1948 boli v Česko-Slovensku zriadené kraje a k 1. januáru 1949 začali v krajských mestách svoju činnosť Krajské národné výbory. Zákonom sa súčasne zrušilo krajinské zriadenie. 

Rozdelenie Česko-Slovenska na 19 krajov zaniklo schválením zákona č. 36/1960 Zb. z 9. apríla 1960 o územnom členení štátu, ktorým sa s účinnosťou od 1. júla 1960 prijalo nové administratívne členenie Česko-Slovenska, ktorým sa zmenili hranice a počet krajov na 10 (z toho 3 na Slovensku). Zároveň sa radikálne znížil počet okresov.

Krajská správa 
Na čele krajov stáli Krajské národné výbory. Došlo aj k čiastočnej decentralizácii, keď časť agendy Zboru povereníkov (výkonný orgán na Slovensku) bola odovzdaná Krajským národným výborom.

Okresná správa 
Kraje sa ďalej delili na okresy, ktoré spravovali Okresné národné výbory. Zákonom SNR č. 14/1949 o územnej reorganizácii okresov na Slovensku z 28. januára 1949 sa na Slovensku zriadilo 79 okresov.

Členenie

Ná území Česka boli zriadené kraje 
 Brniansky
 Českobudejovický
 Gottwaldovský
 Jihlavský
 Karlovarský
 Královohradecký
 Liberecký
 Ostravský
 Olomoucký
 Pardubický
 Plzenský
 Pražský
 Úsťanský

Na Slovensku boli zriadené kraje 
 Bratislavský
 Banskobystrický
 Košický
 Nitriansky
 Prešovský
 Žilinský

Externé odkazy 
Zákon o krajskom zriadení z roku 1948

Referencie 

Dejiny Slovenska
Dejiny Česko-Slovenska
 
 Kraj (1949 – 1960)